text: VB dumper billetprisen
  29 juli 2010 kl. 14.38
  Vejle tager konsekvensen af sidste sæsons skuffende resultater i 1. division og skruer markant ned for billetpriserne.
  En billet til en voksen kan nu fås for en flad 50'er, mens børn og pensionister slipper med 25 kroner. Det er halv pris i forhold til de billigste billetter før sommerferien.
   - Vi har valgt de nye priser, fordi vi gerne vil skabe en ny begyndelse efter sidste sæsons skuffende 10.-plads. Jeg håber, at folk bakker op og møder talstærkt frem, så Jokri Park bliver en fæstning for Vejle Boldklub. At interessen for Vejle Boldklub er stor, mærker vi på salget af sæsonkort, siger Vejles direktør, Henrik Tønder.
  Klubben har solgt mere end 1300 sæsonkort til den kommende sæson.
  